RHAN 10 Gofynion eraill ar ddarparwyr gwasanaethau

34 Chwythuʼr chwiban
1 Rhaid i’r darparwr gwasanaeth gael trefniadau yn eu lle i sicrhau bod pob person sy’n gweithio yn y gwasanaeth (gan gynnwys unrhyw berson y caniateir iddo weithio fel gwirfoddolwr) yn gallu codi pryderon am faterion a all effeithio’n andwyol ar iechyd, diogelwch neu lesiant personau y darperir y gwasanaeth ar eu cyfer.
2 Rhaid iʼr trefniadau hyn gynnwys—
(a) cael polisi chwythu’r chwiban yn ei le a gweithredu yn unol â’r polisi hwnnw, a
(b) sefydlu trefniadau i alluogi a chefnogi pobl sy’n gweithio yn y gwasanaeth i godi pryderon o’r fath.
3 Rhaid i’r darparwr gwasanaeth sicrhau bod y trefniadau sy’n ofynnol o dan y rheoliad hwn yn cael eu gweithredu’n effeithiol.
4 Pan godir pryder, rhaid i’r darparwr gwasanaeth sicrhau—
(a) yr ymchwilir iʼr pryder,
(b) y cymerir camau priodol yn dilyn ymchwiliad, ac
(c) y cedwir cofnod syʼn ymwneud âʼr materion yn is-baragraffau (a) a (b).
Rhl. 34 mewn grym ar 29.4.2019, gweler rhl. 1(2)